Առաջնորդ սրբազան հայրը խօսք առնելով նկատել տուաւ, որ սոյն տօնավաճառը մեր կեանքին մէջ իրագործում մը կատարելու նպատակով կը կազմակերպուի, որպէսզի մենք անոր ընդմէջէն վերանորոգենք մեր գիտակցութիւնը եւ յանձնառութիւնը Արցախի նկատմամբ: Ան ըսաւ, թէ երբ արցախցին տեսնէ, որ սփիւռքը իր կողքին է բոլոր առիթներով, ինքզինք աւելի ամուր զգալով իր կեանքը կը զարգացնէ իրեն հետ զարգացնելով նաեւ հայրենի աշխարհը` աւելցնելով, որ երբ մեր հայեացքը ուղղենք դէպի Հայաստան, մեր ինքնութեան մէջ աւելի կ՛ամրանանք: